


**REPUBLIKA HRVATSKA**

**ŠIBENSKO - KNINSKA ŽUPANIJA**



**GRAD DRNIŠ**

**GRADONAČELNIK**

KLASA: 023-01/23-10/

URBROJ: 2182/06-23-1

Drniš, 30.08.2023. godine

Na temelju članka 35.b Zakona o lokalnoj i područnoj (regionalnoj) samoupravi *(„Narodne novine“ broj 33/01, 60/01, 106/03, 129/05, 109/07, 125/08, 150/11, 144/12 i 19/13 – pročišćeni tekst, 137/15, 123/17, 98/19 i 144/20),* članka 75. Statuta Grada Drniša (*„Službeni glasnik Grada Drniša“, broj 2/21 i 2/22),* Gradskom vijeću Grada Drniša podnosim slijedeće:

**IZVJEŠĆE**

**o radu za razdoblje od 01. siječnja do 30. lipnja 2023. godine**

U obnašanju funkcije gradonačelnika u navedenom razdoblju nastavio sam sa realizacijom započetih projekata i programa iz prethodnih razdoblja kao i s pripremom realizacije te samom realizacijom poslova koji se odnose na prethodna izvještajna razdoblja i to:

* Započela je i završena realizacija projekta ZAŽELI- faza III u okviru kojeg smo zaposlili 20 gerentodomaćica, osoba koje su starije od 50 godina. Projekt je financiran iz Europskog socijalnog fonda u okviru programa Učinkoviti ljuski potencijali u iznosu od 131.000,00 EUR-a. U najavi je već novi javni poziv na koji ćemo se pravodobno prijaviti za još veći broj gerentodomaćica.
* U ovom razdoblju nastavljena je realizacija projekta *„Nastavak unaprjeđenja usluga za djecu u sustavu ranog i predškolskog odgoja i obrazovanja“* što se u 100% iznosu financira iz ESI-a.
* U ovom razdoblju završena je modernizacije dijela nerazvrstane ceste „uz jabuku“ u Siveriću.
* U ovom razdoblju odobren nam je projekt uređenja jedne prostorije za potrebe odgojne skupine u centralnoj zgradi što se financira iz NPOO-a vrijednosti 95.500,00 EUR-a. Ovih dana izabran je izvođač radova a nakon izbora stručnog nadzora isti će biti uveden u posao.
* Naša prijava na javni poziv za financiranje izrade projektno-tehničke dokumentacije za novu gradsku knjižnicu iz NPOO-a nije dobila dovaljan broj bodova te na isti nismo prošli.
* Naša ustanova Dječji vrtić provela je projekt sanacije nadstrešnica koji je sufinanciran sredstvima od strane Ministarstva regionalnog razvoja i fondova EU u visini od 20.000,00 EUR-a.
* Nakon provedenog postupka javne nabave započela je realizacija projekta koji se sufinancira iz NPOO-a izgradnja kanalizacijske mreže Meterize-2 u visini od 2.350.000,00 EUR-a od čega su oko 1.820.000,00 EUR-a bespovratna europska sredstva, a razliku sredstava osiguravaju Hrvatske vode i komunalno društvo RAD.
* Nakon što smo nabavili zamjenski podni materijal za dio stepenica na našoj tržnici kako bi se prolaz istima učinio sigurniji za sve pješake na tom dijelu Grada te ugovorili izvođenje radova s tvrtkom Dally d.o.o. isti bez ikakvog obrazloženja naprosto se nije pojavljivao na gradilištu te smo nakon ostavljenog mu dodatnog roka za izvođenje radova u konačnici sukladno Zakonu o obveznim odnosima, jednostrano raskinuli sklopljeni ugovor.
* Također, nakon provedenog postupka javne nabave za nabavku dviju drvenih kućica za potrebe manifestacija (adventa i sl) protekom ugovorenog roka za isporuku i dodatnog roka za isporuku istih, morali smo jednostrano raskinuti ugovor. U svezi navedenog zbog neozbiljnosti ponude pristupit ćemo naplati jamstva.
* Za potrebe naše predškolske ustanove Fond za zaštitu okoliša i energetsku učinkovitost prihvatio je prijave za izgradnju SOLARNE ELEKTRANE NA KROVOVIMA VRTIĆA U DRNIŠU I DRINOVCIMA, a od nedavno nakon provedene procedure oko javne nabave pristupilo se i realizaciji projekta čija je vrijednost (bez PDV-a) 109.000,00 EUR-a. Realizacijom projekta kao i realizacijom donacije za ugradnju solarnih panela u područnom odjeljenju Radonić, naša predškolska ustanova u poglede proizvodnje i potrošnje električne energije bit će samodostatna.
* Prijavili smo se na javni poziv Ministarstva regionalnog razvoja i fondova EU za sufinanciranje projekta „PRENAMJENA STARE ŠKOLE U HOSTEL U BRIŠTANIMA“ u okviru programa Dalmatinska zagora, procijenjene vrijednosti 750.000,00 EUR-a.
* Na isti javni poziv MRRFEU u okviru programa Dalmatinska zagora prijavili smo i projekt daljnje modernizacije javne rasvjete postavljanjem LED rasvjetnih tijela procijenjene vrijednosti 195.000,00 EUR-a.
* Dugo najavljivani javni poziv za sufinanciranje iz Nacionalnog plana oporavka i otpornosti gradnje CENTARA ZA STARIJE OSOBE objavljen je početkom ovog izvještajnog razdoblja. Mi smo se pravodobno prijavili, a procijenjena vrijednosti je oko 10.000.000,00 EUR-a. Iako se obično kaže „prvo skoči pa reci hop“, glede rezultata naše prijave koji će u službenoj formi bit poznati početkom idućeg mjeseca, uzimajući u obzir sve dosadašnje provjere od strane provedbenog tijela mišljenja sam da će naša prijava biti pozitivno ocijenjena.
* Također, prijavili smo na javni poziv za sufinanciranje iz Nacionalnog plana oporavka i otpornosti projekt REVITALIZACIJE UTVRDE GRADINA procijenjene vrijednosti oko 2.000.000,00 EUR-a za koju smo u okviru kulturne baštine izradili projektno tehničku dokumentaciju koja je također sufinancirana iz fondova EU.
* Početkom godine na javni poziv Fonda za zaštitu okoliša i energetsku učinkovitost prijavili smo projekt nabavke PODZEMNIH SPREMNIKA ZA SELEKTIRANO ODVAJANJE OTPADA procijenjene vrijednosti 54.000,00 EUR-a što nam je protekom ovog izvještajnog razdoblja i odobreno.
* Na javni poziv Ministarstvo regionalnog razvoja i fondova EU u okviru Programa regionalnog razvoja, prijavili smo projekt PROŠIRENJE ODVODNJE U ULICI KRŠ U DRNIŠU za što nam je odobreno 40.000,00 EUR-a.
* Radi potrebe daljnje modernizacije javne rasvjete ugradnjom LED rasvjetnih tijela prijavili smo se na javni poziv Ministarstva prostornog uređenja, graditeljstva i državne imovine za nabavku 100 rasvjetnih tijela. Nakon proteka ovog izvještajnog razdoblja dobili smo odluku o prihvaćanju naše prijave, proveli smo postupak javne nabave te očekujemo skoru isporuku i montažu.
* Na javni poziv Središnjeg državnog ureda za demografiju i mlade prijavili smo se s projektom SUFINANCIRANJE PODSTANARSTVA MLADIH OBITELJI za što smo dobili 19.440,00 EUR-a, a u ovom izvještajnom razdoblju u tijeku je i javni poziv za prijave obitelji.

Poštovane dame i gospodo, u ovom svom izvješću naveo sam samo neke od poslova koje sam zajedno sa svojim suradnicima u Gradskoj upravi obavljao u navedenom razdoblju.

Poznato Vam je da se prijave za pojedine projekte na javne pozive obavljaju u pravilu u jednom izvještajnom razdoblju, a realizacija rijetko bude u istom razdoblju već najčešće u idućem ili čak i više razdoblja.

U razdoblju u kojem se sada nalazimo kao i u onim razdobljima koja nam slijede bit će dosta izazova pa i nepoznanica prilikom realizacije odobrenih nam projekata kao i onih projekata za koje još nismo dobili rezultate javnih poziva, ako budu pozitivno ocjenjeni.

Gradska uprava Grada Drniša je malobrojna i uz obavljanje, redovnih (tekućih) poslova kao i poslova oko pripreme i prijave projekta vrlo malo vremena ostaje za provedbu projekta poglavito onih složenijih i većih vrijednosti. Zbog navedenog, procjenjujem da će biti potrebno uključiti u neke projekte i vanjske suradnike kako bi se projekti uspješno financijski, izvedbeno i s aspekta rokova pravodobno mogli završiti.

Uvažavajući sve potrebe koje se financiraju iz proračuna Grada nastojali smo da prema planu i programu i u okviru proračunskih mogućnosti zadovoljimo prava zaposlenika iz radnog odnosa glede povećanja mase plaća zaposlenih u gradskoj upravi te kod naših proračunskih korisnika.

Dame i gospodo, na kraju želim istaknuti da sam u cijelom ovom razdoblju nadzirao rad upravnih odjela, realizaciju započetih programa i planova kao i rješavanje svih važnijih tekućih problema i pitanja iz nadležnosti gradske uprave i mene kao gradonačelnika.

Po pitanju pojedinih predmeta, njihovom broju i strukturu upravnih i neupravnih akata koji su nastali u ovom razdoblju, svi vijećnici sukladno Zakonu o jedinicama lokalne i područne (regionalne) samouprave, Zakonu o pravu na pristup informacijama te Statutu Grada Drniša, mogu informacije podrobnije dobiti u upravnim odjelima u gradskoj upravi.

*GRADONAČELNIK:*

*mr.sc. Josip Begonja*